Խնդիրը պարզաբանել մեզ կարող է օգնել նաև տեղեկատվությունն Օրբելյանների ծագման մասին: Մասնագիտական գրականության մեջ հավանական է համարվում կարծիքը, որ Օրբելյանները սերել են Մամիկոնյաններից[1]: Իրոք, զարմանալի կերպով, այն բանից հետո, երբ հենց այդ տոհմանունով Մամիկոնյանների մասին հիշատակումերը վերանում են, խոսքը վերաբերում է IX դարի վերջին, անմիջապես էլ սկսվում են հիշատակություններն Օրբելյանների մասին[2]: Այս առումով հավանական է կարծել, որ Մամիկոնյանները սկսել են հանդես գալ նոր տոհմանունով ըստ էության այն բանի ազդեցության տակ, որ մի կողմից խուսափեն հակաարաբական ապստամբություններում բավականին հայտնի դարձած ու արաբների կողմից բացասական ընկալվող իրենց տոհմանունից և դրա առաջացրած հնարավոր ոչ բարենպաստ հետևանքներից, իսկ մյուս կողմից էլ՝ խուսափեն հենց այդ ժամանակ նորահռչակ Անիի թագավորության ղեկին հայտնված Բագրատունիների կասկածներից, քանզի Մամիկոնյաններն իրենց հերթին Բագրատունիների ավանդական մրցակիցներն էին: